b'\n_START_ARTICLE_\nIvan Mercina (u\xc4\x8ditelj)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini u\xc4\x8ditelja Franca in gospodinje Ivane Mercina rojene Coti\xc4\x8d. Kon\xc4\x8dal je osnovno \xc5\xa1olo v rojstnem kraju in u\xc4\x8ditelji\xc5\xa1\xc4\x8de v Ljubljani (1904). Pou\xc4\x8deval je v Slapu (1904-1908) in Lo\xc5\xbeah pri Vipavi (1908-1924), ko so ga fa\xc5\xa1isti\xc4\x8dne oblasti odpustile iz slu\xc5\xbebe. Zaradi preganjanja se je izselil v Kraljevino Srbov, Hrvatov in Slovencev. Tu je bil 14. januarja 1925 imenovan za ravnatelja osnovne \xc5\xa1ole v Starem trgu pri Lo\xc5\xbeu. Ravnatelj je ostal vse do italijanske okupacije. 24. junija 1941 so ga fa\xc5\xa1isti aretirali, najprej zaprli v ljubljanskih, nato v tr\xc5\xbea\xc5\xa1kih zaporih, od koder so ga odpeljali koncentracijsko tabori\xc5\xa1\xc4\x8de pri kraju Isernia v istoimenski pokrajini. Po italijanski kapitulaciji je z zavezniki od\xc5\xa1el v Egipt ter se 15. julija 1945 vrnil domov v Stari trg. Tu je do upokojitve 31. decembra 1946 pou\xc4\x8deval na osnovni \xc5\xa1oli, potem pa \xc5\xa1e honorarno na ni\xc5\xbeji gimnaziji, isto\xc4\x8dasno pa do leta 1962 vodil pevski zbor Svoboda._NEWLINE_Mercina je bil eden tistih slovenskih u\xc4\x8diteljev, ki so vse svoje mo\xc4\x8di in sposobnosti posvetili kulturi in gospodarskemu napredku svojega ljudstva. Zapustil je trajne sadove svojega dela; pospe\xc5\xa1eval je napredno vinogradni\xc5\xa1tvo, \xc5\xbeivinorejo in Kmetijstvo. Bil je tudi strasten lovec. V Starem trgu je poleg zbora Svoboda vodil \xc5\xa1e oktet, v Lo\xc5\xbeu pa pihalni orkester. Pred vojno pa je preko Javornikov vzdr\xc5\xbeeval ilegalne povezave \xc4\x8dlanov organizacije TIGR. Pri njem so se ustavljale oboro\xc5\xbeene trojke pred prehodom dr\xc5\xbeavne meje v Italijo in po vrnitvi. Skrival je njihovo opremo in jih kril pred jugoslovanskimi oblastmi ter pomagal ube\xc5\xbenikom s Primorske, da so dobili zaposlitev.'